ตลาดหุ้นไทยยังแกร่งกว่าภูมิภาค! โบรกดังชี้เป็นจังหวะเก็บเข้าพอร์ท
ผู้สื่อข่าวรายงานว่า ตลาดหุ้นไทย ณ เวลา 10.10 น. อยู่ที …
19 เม.ย. 2560

ผู้สื่อข่าวรายงานว่า ตลาดหุ้นไทย ณ เวลา 10.10 น. อยู่ที่ 1,571.53 จุด ลบ 2.89 จุด หรือ 0.18% สูงสุด 1,574.88 จุด ต่ำสุด 1,570.90 จุด มูลค่าการซื้อขาย 3.94 พันล้านบาท
ทั้งนี้ตลาดหุ้นไทยเปิดตลาดภาคเช้าปรับตัวลงเพียงเล็กน้อย คิดเป็น 0.14% เมื่อเทียบกับตลาดหุ้นเอเชียที่ส่วนใหญ่ปรับตัวลงแรงในเช้าวันนี้ เนื่องจากความวิตกกังวลเกี่ยวกับสถานการณ์ทางการเมืองในอังกฤษ หลังจากนางเทเรซา เมย์ นายกรัฐมนตรีอังกฤษ ได้ประกาศจัดการเลือกตั้งก่อนกำหนด
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 18,327.33 จุด ลดลง 91.26 จุด, ดัชนี SSE Composite ตลาดหุ้นจีนเปิดวันนี้ที่ 3,184.67 จุด ลดลง 12.04 จุด, ดัชนี HSI ตลาดหุ้นฮ่องกงเปิดวันนี้ที่ 23,875.98 จุด ลดลง 48.56 จุด, ดัชนี TAIEX ตลาดหุ้นไต้หวันเปิดวันนี้ที่ 9,725.39 จุด ลดลง 21.17 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,144.98 จุด ลดลง 3.48 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,129.74 จุด ลดลง 7.80 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,740.26 จุด ลดลง 0.34 จุด
อย่างไรก็ตาม บล.เคจีไอ (ประเทศไทย) คาด SET วันพุธทรงตัว/ลดลงในกรอบจำกัด ปัจจัยภายนอกกลับมาเป็นลบ (วานนี้ดัชนีฯ รีบาวด์ระหว่างเทรดแต่ยืนไม่ได้ ปิดลบเล็กน้อย แย่กว่าเราคาดอีกวัน) ตลาดหุ้นสหรัฐฯ และยุโรป ลดลงเมื่อคืนนี้ หลังตัวเลขเริ่มสร้างบ้านเดือน มี.ค. ต่ำกว่าคาด และยักษ์ใหญ่การเงินอย่างโกลด์แมน แซค รายงานกำไรไตรมาส 1/60 ต่ำกว่าคาด นอกจากนี้ดัชนีค่าเงินดอลล่าร์ฯ และบอนด์ยิลด์สหรัฐฯ ร่วงต่อ หลังโกลด์แมนฯ ปรับมุมมองระยะ 3 เดือนของดอลล่าร์ฯ เป็นเชิงลบ หลัง รมว.คลังสหรัฐฯ ประกาศเมื่อวานนี้ว่าแผนปฎิรูปภาษีน่าจะล่าช้าออกไป ปัจจัยต่างๆ ข้างต้นส่งผลให้สัญญาเฟดฟันด์ฟิวเจอร์ เลื่อนการขึ้นดอกเบี้ยของเฟดไปเป็นเดือน ก.ย. เพียงครั้งเดียวเท่านั้น
ทั้งนี้มองการปรับฐานของ SET เป็นจังหวะซื้อ เนื่องจากปัจจัยพื้นฐานดีขึ้นเป็นลำดับ ล่าสุด IMF ปรับเพิ่มประมาณการเศรษฐกิจโลกเป็น 3.5% (เดิม 3.4%; ดูเพิ่มเติมในข่าววันนี้) และแนวโน้มผลประกอบการไตรมาส 1/2560 ของกลุ่มธนาคารค่อนข้างดี นักวิเคราะห์ของเราประเมิน +10% YoY ทั้งนี้หากวิเคราะห์ด้วยพีอีแบนด์ ดัชนีฯ ไม่น่าลงต่ำกว่า 1,560 จุด (พีอีเฉลี่ย 5 ปีที่ 15.7 เท่า และ EPS ของตลาดหุ้นไทยสิ้นไตรมาส 2/60 ที่ 99.3)
 
 